Smalkortvinger

Smalkortvinger (Paederinae) er en gruppe av biller som hører til familien kortvinger (Staphylinidae). De kan kjennes på lang og smal, mer eller mindre sylindrisk kroppsform og nokså kort bein. Disse billene lever på bakken der den smale kroppsformen hjelper dem å ta seg lett fram mellom løvstrø og røtter.


== Utseende ==
Middelsstore (3 – 10 mm), slanke biller, mer eller mindre sylindrisk kroppsform. De fleste artene er mer eller mindre gul- eller brunaktige, men artene i slekten Paederus er mer fargerike i rødt og metallisk blått. Hodet er ganske stort, gjerne mer eller mindre firkantet, og skilt fra brystskjoldet (pronotum) ved en tydelig, smal "hals". Fasettøynene er vanligvis ganske små og antennene tynne. Antennene er festet under en "hylle" dannet av pannens fremkant. Brystskjoldet (pronotum) er gjerne lengre enn bredt, noen ganger smalere enn hodet. Dekkvingene er omtrent så lange som brystskjoldet, omtrent parallellsidige. Bakkroppen er lang og mer eller mindre sylindrisk, oftest kraftig punktert. Beina er vanligvis ganske korte, og, særlig hos den artsrike slekten Lathrobium, kraftige, tilpasset graving.


== Levevis ==
Smalkortvingene er bakkelevende rovdyr som særlig finnes på litt fuktige steder. Artene i slekten Lathrobium er vanlige i skog der de graver i strølaget, slekten Rugilus kan finnes i gjødsel. Andre arter finnes på enger og gressmarker. Artene i slekten Paederus flyr godt, enkelte andre arter har reduserte flygevinger og kan ikke fly.


== Kjemisk forsvar ==
Artene i slekten Paederus er gildt farget i rødt og metallisk blått. Disse fargene er et signal om at billen er giftig, såkalt aposematisme. Dersom disse billene føler seg truet skiller de ut stoffet pederin, som hos mennesker fører til væskende sår om det kommer i kontakt med huden. På den andre siden tyder forskning på at pederin kan brukes medisinsk ved behandling av visse typer sår.


== Systematisk inndeling / norske arter ==

Ordenen biller, Coleoptera
Underordenen Polyphaga
Overfamilien åtsel- og rovbiller, Staphylinoidea
Familien kortvinger (Staphylinidae) Latreille, 1802
Underfamilien smalkortvinger, Paederinae Fleming, 1821
Stammen Cylindroxystini Bierig, 1943
Stammen Lathrobiini Laporte de Castelnau, 1835
Slekten Astenus Stephens, 1833  – tre arter i Norge
Slekten Lathrobium Gravenhorst, 1802  – 10 arter i Norge
Slekten Lithocharis Dejean, 1833  – to arter i Norge
Slekten Lobrathium Mulsant & Rey, 1878 – én art i Norge
Slekten Medon Stephens, 1833  – to arter i Norge
Slekten Rugilus Samouelle, 1819  – fire arter i Norge
Slekten Pseudomedon Mulsant & Rey, 1877  – én art i Norge
Slekten Scopaeus Erichson, 1839  – tre arter i Norge
Slekten Tetartopeus Czwalina, 1888 – fire arter i Norge
Stammen Paederini Fleming, 1821
Slekten Ochthephilum Stephens, 1829  – én art i Norge
Slekten Paederus Fabricius, 1775  – to arter i Norge
Stammen Pinophilini Nordmann, 1837


== Referanser ==


== Kilder ==
Silverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
Zahradník, J. og Chvála, M. 1991. Teknologisk forlags store bok om insekter. N.W. Damm. Om Paederus side 257.


== Eksterne lenker ==
(en) smalkortvinger – oversikt og omtale av artene i WORMS-databasen 
(no) smalkortvinger hos Artsdatabanken 
(sv) smalkortvinger hos Dyntaxa 
(en) smalkortvinger hos Fauna Europaea 
(en) smalkortvinger hos Fossilworks 
(en) smalkortvinger hos Fossilworks 
(en) smalkortvinger hos ITIS 
(en) smalkortvinger hos NCBI 
(en) Kategori:Paederinae – bilder, video eller lyd på Wikimedia Commons 
Paederinae – detaljert informasjon på Wikispecies 
Kortvinger – Tree of life. (engelskspråklig)